Madeleine McCann: DNS-uitslae bekendJulia Wendell het aangevoer sy is Madeleine McCann. [Foto: Twitter] “Hoewel dit onmoontlik is om vir seker te sê sonder die DNS-uitslae van die ouers [Gerry en Kate McCann, asook Wendell se ouers], getuig Julia se DNS-uitslae van haar herkoms,” het dr. Fia Johansson, ŉ private ondersoeker wat Wendell bygestaan het, volgens Sky News gesê. “Die DNS-toetse het geen verbintenis met Brittanje of selfs Duitsland getoon nie.” Madeleine McCann het in 2007 verdwyn. (Foto: Facebook) Johansson het aan die publikasie RadarOnline gesê Wendell het wel ŉ klein persentasie Russiese en Litouse herkoms, maar dat sy onomwonde van Pole afkomstig is. Madeleine is in 2007 as driejarige in Portugal ontvoer toe sy saam met haar gesin met vakansie was. Indien sy wel nog leef, sal sy nou 19 jaar oud wees. Hoewel baie mense oor die jare al aangevoer het dat hulle die vermiste Madeleine is, het Wendell, wat ook die name Julia Faustyna en Julie Wandelt gebruik, opslae met haar bewerings gemaak as gevolg van ooreenkomste in haar en Madeleine se voorkoms. Dit sluit in ŉ merk in haar regteroog soortgelyk aan dié van Madeleine, ŉ gaping tussen hul voortande, ooreenkomste ten opsigte van hul gesig-, oor- en lipvorme, asook sproete wat volgens Wendell op dieselfde plekke op hul liggame gevind kan word. Wendell het ook onlangs op die Amerikaanse geselsprogram Dr Phil verskyn, waar sy haar oortuigings dat sy Madeleine kan wees, bespreek het. Sy het vroeë herinneringe uit haar kinderjare opgeroep en foto’s gedeel om haar bewerings te staaf. Wendell het ook op die program gesê sy wil geen kontak met haar Poolse ouers hê nie, ongeag die uitkoms van die DNS-toetse. Sy het aan dr. Phil gesê sy is oortuig dat haar Poolse ma nie haar biologiese ma is nie. Haar Poolse familie het egter van die begin af aangevoer Wendell se bewerings is vals en dat sy die hele storie opgemaak het, onder meer om aandag te kry. Johansson sê Wendell het egter werklik geglo sy kan Madeleine wees, en sê haar soeke na die waarheid is nie tevergeefs nie. Sy meen dit het die kollig opnuut op Madeleine se saak laat val en ondersoekers aangespoor om weer aandag aan die saak te skenk. Wendell het intussen glo by haar Poolse pa ingetrek.